
Par nepieciešamā finansējuma apstiprināšanu Olaines novada pašvaldības 2026. gada līdzdalības budžeta projektu īstenošanai 
Tiek dots vārds: Andrim Bergam

Ar Olaines novada pašvaldības domes 2024.gada 25.septembra sēdes lēmumu “Par Olaines novada līdzdalības budžeta nolikumu” (9.prot., 5.2.p.) apstiprināti saistošie noteikumi Nr. SN16/2024 “Olaines novada līdzdalības budžeta nolikums” (turpmāk – Nolikums). 
Paziņojums par konkursa izsludināšanu publicēts 2026.gada 6.februārī pašvaldības oficiālajā tīmekļa vietnē www.olaine.lv. Atbilstoši konkursa Nolikumam projektu iesniegšanas termiņš ir viens mēnesis - no 2026.gada 6.februāra līdz 6.martam. Kopumā iesniegtas 8 projektu idejas. Izvērtējot projekta idejas, konkursa komisija nodeva iedzīvotājiem balsošanai, kas norisinājās no 2026.gada 1.aprīļa līdz 1. maijam, visas 8 projektu idejas: 

· “Aktīvās atpūtas laukuma labiekārtošana Medemciemā”,
· “Lubaušu atpūtas laukums”,
· “Disku golfa trase “Dzērvene”- veselībai un atpūtai”,
· “Rotaļu un atpūtas laukuma Grēnēs papildināšana ar atpūtas elementiem un šūpolēm”,
· “Ceļa labiekārtošana līdz pieturai “Celtnieks””,
· “Hokeja metienu prasmju uzlabošanas laukuma izveide Jaunolaines stadionā”,
· “Jaunolaines centrālais pulkstenis”,
· “Bērnu laukumam VIRŠOS būt!”.

Ņemot vērā iepriekš minēto, Olaines novada pašvaldības līdzdalības budžeta projektu konkursa vērtēšanas komisijas 2026.gada 25.jūnija protokolu “Par balsojuma gala rezultātu apstiprināšanu”, Finanšu komitejas 2026.gada 22.jūlija sēdes protokolu Nr.7 un, pamatojoties uz Pašvaldību likuma 10.panta pirmās daļas 21.punktu un 54.pantu un Olaines novada pašvaldības domes 2024.gada 25.septembra saistošo noteikumu Nr. SN16/2024 “Olaines novada līdzdalības budžeta nolikums” 38.punktu, atklāti balsojot ar 11 balsīm par – A.Bergs, I.Brence, D.Ivanovs, A.Vurčs, J.Kudiņš, T.Ritums, L.Šmite, I.Čukure, J.Precinieks, M.Vanags, J.Kuzmins, pret nav, atturas nav, dome nolemj:
1.
Apstiprināt nepieciešamo finansējumu Olaines novada pašvaldības 2026.gada līdzdalības budžeta projektu īstenošanas konkursam piešķirto finanšu līdzekļu ietvaros šādu projektu īstenošanai, kas saņēmuši vislielāko balsu skaitu iedzīvotāju balsošanas rezultātā:

1.1. Kooperatīvā dārzkopības sabiedrība “KOMUTATORS” - Aktīvās atpūtas laukuma labiekārtošana Medemciemā (277 balsis). Projekta izmaksas:                        49 993,00 euro.

1.2. Biedrība “Jaunolaines attīstībai” - Lubaušu atpūtas laukums (273 balsis). Projekta izmaksas: 48 142,85 euro.

1.3. D A Š - Disku golfa trase “Dzērvene”- veselībai un atpūtai (266 balsis). Projekta izmaksas: 49 495,05 euro.
2. Uzdot Olaines novada pašvaldības Attīstības nodaļai:

2.1.
nodrošināt lēmuma 1.punktā noteikto projektu publicēšanu atbilstoši Olaines novada pašvaldības domes 2024.gada 25.septembra saistošo noteikumu                     Nr. SN16/2024 “Olaines novada līdzdalības budžeta nolikums” 41.punktam un to īstenošanu;

2.2.
 īstenot lēmuma 1.2.apakšpunktā noteikto projektu pēc norādītās zemes vienības atsavināšanas pašvaldības īpašumā.

